Diari Oficial de la Generalitat Valenciana


Sumari del DOGV 4907, del 21-12-2004 (2004/12697)

RESOLUCIÓ de 2 de desembre de 2004, de la Direcció General d'Energia, de la Conselleria d'Infraestructures i Transport de la Generalitat Valenciana, per la qual s'atorga a Gas Natural SDG, SA, autorització administrativa per a la construcció de les instal·lacions corresponents al gasoducte denominat Ramal Chiva-Utiel i les seues instal·lacions auxiliars, que afecten els termes municipals de Chiva, Buñol, Alborache, Siete Aguas, Yátova, Requena i Utiel a la província de València, s'aprova el projecte d'execució i es declara, en concret, la seua utilitat pública. Expedient: 2.541-b/2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4907

Data del DOGV
:   21-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12242


Data del document
:   02-12-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Buñol
    * Siete Aguas
    * Requena
    * Chiva
    * Alborache
    * Yátova
    * Utiel
    * indústria energètica
    * empresa privada
    * proveïment energètic
    * gasoducte

RESOLUCIÓ de 2 de desembre de 2004, de la Direcció General d'Energia, de la Conselleria d'Infraestructures i Transport de la Generalitat Valenciana, per la qual s'atorga a Gas Natural SDG, SA, autorització administrativa per a la construcció de les instal·lacions corresponents al gasoducte denominat Ramal Chiva-Utiel i les seues instal·lacions auxiliars, que afecten els termes municipals de Chiva, Buñol, Alborache, Siete Aguas, Yátova, Requena i Utiel a la província de València, s'aprova el projecte d'execució i es declara, en concret, la seua utilitat pública. Expedient: 2.541-b/2004. [2004/M12812]
  
Vista la sol·licitud presentada per l'empresa Gas Natural SDG, SA, amb domicili a l'efecte de notificacions a Barcelona, carrer de Joan d'Àustria, 39-1a planta, amb data 13 de juny de 2003, en el Servici Territorial d'Indústria i Energia de València, juntament amb el projecte d'instal·lacions firmat pel senyor Salvador Soler González, visat pel Col·legi Oficial d'Enginyers de l'ICAI, delegació de València, amb data 26 de març de 2003, perquè li siga atorgada autorització administrativa per a la construcció de les instal·lacions corresponents al gasoducte denominat Ramal Chiva-Utiel i les seues instal·lacions auxiliars, que discorre íntegrament per la província de València, i que afecta els termes municipals de Chiva, Buñol, Alborache, Siete Aguas, Yátova, Requena i Utiel, s'aprove el projecte d'execució i es declare, en concret, la seua utilitat pública.
  
Vist que realitzada la informació pública a què fa referència la Llei 34/1998, de 7 d'octubre, del Sector d'Hidrocarburs i en el Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, així com en la Llei 2/1989, de 3 de març, de la Generalitat Valenciana, sobre impacte ambiental, per mitjà d'anuncis en el Butlletí Oficial de la Província de València, el dia 13 de setembre de 2003, en el Diari Oficial de la Generalitat Valenciana, del 10 d'octubre de 2003, en els diaris de premsa El Mundo i Las Provincias, del dia 11 de setembre de 2003, i exposada en els taulers d'edictes dels ajuntaments afectats, han sigut presentades pels particulars afectats les al·legacions següents:
  
Manuel Jiménez García (finques V-RQ-133 i V-RQ-134), José María Izquierdo Pastor (finca V-ST-61), Jesús Cárcel Cárcel (finca V-RQ-42) i Celia García Martínez (finques V-RQ-169, V-RQ-170,V-RQ-171 i V-RQ-172), per motius diversos, van realitzar sol·licituds de modificació del traçat projectat.
  
Carmen Gimeno Carrascosa (finques V-BU-26 i V-BU-27) sol·licitava que es corregiren les dades relatives al seu domicili i a la titularitat de la finca V-BU-26.
  
María Ángeles Fuertes García (finca V-ST-61) sol·licitava que es tinguera en compte en la valoració de la seua finca el fet que havia realitzat una instal·lació i connexió d'aigua.
  
Finalment, l'1 de març de 2004, ja transcorregut el període d'informació pública de la sol·licitud, va tindre entrada en el Servici Territorial d'Indústria de València un escrit de Santiago Sacristán Cano en el qual manifesta ser propietari de la finca V-ST-73 i sol·licita que es modifique la titularitat de la finca indicada. Respecte d'això cal indicar que es procedirà a modificar l'aspecte indicat, però el sol·licitant haurà d'acreditar documentalment la titularitat manifestada.
  
Vist que, de conformitat amb el que establix el Reial Decret 1.434/2002, es va remetre l'anunci de la sol·licitud per a la seua exposició en el tauler d'edictes d'aquells municipis afectats, que van informar, en síntesi, el següent:
  
Els ajuntaments d'Utiel, Yátova, Chiva, Alborache, Siete Aguas i Requena no han presentat cap al·legació.
  
L'Ajuntament de Buñol manifesta el seu informe desfavorable ja que discorre part del seu traçat per sòl no urbanitzable d'especial protecció forestal, sòl no urbanitzable comú i sòl no urbanitzable d'especial protecció agrícola i que no està d'acord amb el planejament vigent.
  
Vist que, de conformitat amb el que establixen els articles 80 i 98 del Reial Decret 1.434/2002, es va remetre separata del projecte tècnic, que conté les característiques generals de la instal·lació a la resta de les administracions públiques, organismes, i, si és el cas empreses de servicis públics o d'interés general afectats. D'acord amb la documentació que es troba en l'expedient, concretament a:
  
Ministeri de Foment. Demarcació de Carreteres (línia elèctrica)
  
Servici de Carreteres COPUT
  
Diputació de València. Carreteres
  
Conselleria de Medi Ambient. Vies pecuàries
  
Conselleria de Medi Ambient. Fores pública
  
Confederació Hidrogràfica del Xúquer
  
Iberdrola Distribució, SA
  
Telefónica
  
Egevasa
  
Manteniment d'Infraestructura Renfe
  
Ministeri de Foment. Subdirecció d'Infraestructures Ferroviàries. AVE
  
Ministeri de Foment. Demarcació de Carreteres. Ctra. N-III
  
En resposta a la petició de condicionat formulada pel Servici Territorial d'Indústria i Energia de València, els organismes mencionats van mostrar la seua conformitat amb la sol·licitud del peticionari, sense perjuí del compliment de què corresponga atorgar a les administracions o entitats en particular, concretament:
  
L'Àrea de Carreteres de la Diputació de València adjunta una còpia de l'informe amb condicionants específics.
  
La Conselleria d'Infraestructures i Transport, Direcció General d'Obres Públiques, Divisió de Carreteres, remet informe favorable subjecte a prescripcions tècniques.
  
La Demarcació de Carreteres de l'Estat a València remet conformitat subjecta a condicions generals i particulars.
  
Iberdrola Distribució, SA, manifesta que l'encreuament s'haurà de realitzar d'acord amb el Reglament Electrotècnic d'Alta Tensió, aporta pla de les seues xarxes subterrànies d'alta tensió en l'entorn del Ramal Chiva-Utiel i comunica el procediment que s'ha de seguir per a la localització de les dites xarxes.
  
La Gerència Planta Externa de l'empresa Telefónica manifesta la seua no-oposició a l'execució dels treballs si es realitzen de conformitat amb la separata aportada, i sol·licita que se'ls avise amb antelació suficient a l'inici de les obres.
  
Egevasa confirma que les possibles afeccions són les indicades en els plans aportats i sol·licita que es realitze una visita a la zona per a definir millor les possibles zones d'influència.
  
Vist que remeses al sol·licitant les al·legacions expressades i els condicionats presentats, perquè prestaren la seua conformitat o formularen les objeccions que estimaren procedents, va manifestar, en línies generals, que s'han respectat en la major mesura possible els drets dels particulars, i se'ls ha fet compatibles en els aspectes tècnics, econòmics i mediambientals amb un traçat racional de les instal·lacions, i sense perjuí de les corresponents indemnitzacions que hauran de determinar-se per mutu acord o per mitjà del corresponent expedient de preu just pel Jurat Provincial d'Expropiacions, i de forma particularitzada el següent:
  
Respecte a les al·legacions formulades per Manuel Jiménez García, indica que s'ha de desestimar la modificació de traçat proposada atés que l'única alternativa possible implicaria afectar tercers, a més d'estar limitada per l'existència d'una edificació en la finca V-RQ-134. Així mateix, indica que intentarà ajustar el traçat a l'explotació existent, per a minimitzar en la mesura que es puga l'afecció a esta, durant el replantejament en la fase d'obra. I que el traçat projectat, de cap manera dividirà la finca en dos, ja que es tracta d'una servitud de pas de gas i no d'una expropiació en ple domini.
  
Respecte a les al·legacions formulades per José María Izquierdo Pastor, indica que es desestima la modificació de traçat plantejada perquè és inviable per motius tècnics i, a més, afectaria tercers. No obstant això, indica que abonaran tots els béns i els drets afectats per mitjà del corresponent preu just.
  
Respecte a les al·legacions formulades per Jesús Cárcel Cárcel i Celia García Martínez, indica que revisarà el traçat per a minimitzar l'afecció, sempre dins de la finca de l'afectat, i es consensua el traçat amb estos durant el replantejament de l'obra encara que, en cas de no arribar a un acord, prevaldrà el traçat projectat.
  
Respecte a les al·legacions formulades per Carmen Gimeno Carrascosa, indica que procedirà a esmenar les dades per ella indicades, encara que haurà d'acreditar fefaentment la seua condició de propietària.
  
Respecte a les al·legacions formulades per María Ángeles Fuertes García, indica que abonarà convenientment tots els béns i els drets afectats per mitjà del corresponent preu just, i s'hi inclouen les collites existents o les labors realitzades fins a l'ocupació dels terrenys.
  
Quant a les manifestacions de l'Ajuntament de Buñol, entén que l'informe és desfavorable únicament respecte al tram que afecta sòl no urbanitzable d'especial protecció forestal i que sol·licitarà Declaració d'Interés Comunitari del Ramal Chiva-Utiel davant del Servici de Planificació i Ordenació Territorial de la Conselleria de Territori i Habitatge, la qual cosa permetrà la instal·lació del tram afectat en este tipus de sòl.
  
Respecte als condicionats presentats per la resta d'administracions i organismes, manifesta l'acceptació de les condicions tècniques específiques, el compromís de comunicació prèvia amb antelació a l'inici de les obres a l'empresa Telefónica i la posada en contacte amb Egevasa a l'efecte de realitzar l'oportuna visita.
  
Per tot això sol·licita que es tinga per evacuat el tràmit de contestació d'al·legacions i, la tramitació reglamentària prèvia que atorgue l'autorització administrativa, aprovació del projecte d'execució i reconeixement d'utilitat pública en concret del projecte Ramal Chiva-Utiel i les seues instal·lacions auxiliars.
  
Vist que amb data 16 de febrer de 2004, Gas Natural SDG, SA, va notificar a la Unitat Territorial d'Energia d'esta Conselleria, que d'acord amb les demandes actuals en les zones de subministrament i els plans de desenvolupament, era necessari modificar els diàmetres de les conduccions d'acord amb l'addenda firmada pel Sr. Salvador Soler González i visada pel Col·legi Oficial d'Enginyers del ICAI, delegació de València, amb data 9 de febrer de 2004, que s'adjuntava, amb modificació dels diàmetres de 10- i 8- inicialment previstos per diàmetres de 8- i 6?, respectivament, sense que existisca variació en l'amplària de la pista de treball.
  
Vist que, amb data 15 d'octubre de 2004, el director general de Gestió del Medi Natural, de la Conselleria de Territori i Habitatge, va dictar Declaració d'Impacte Ambiental, i que s'estima acceptable, només als efectes ambientals, el projecte i l'addenda per a la construcció de les instal·lacions corresponents al gasoducte denominat Ramal Chiva-Utiel i les seues instal·lacions auxiliars, que discorre íntegrament per la província de València, i que afecta els termes municipals de Chiva, Buñol, Alborache, Siete Aguas, Yátova, Requena i Utiel, sempre que es desplegue d'acord amb el que establix la documentació presentada i condicionada als extrems que en la part resolutiva de la present autorització s'exposaran.
  
Vist que Gas Natural SDG, SA, es troba inscrita definitivament en la Secció Primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.
  
Vist que, d'acord amb la sol·licitud, el projecte i l'addenda firmats pel Sr. Salvador Soler González i visats pel Col·legi Oficial d'Enginyers del ICAI, delegació de València, amb dates 26 de març de 2003 i 9 de febrer de 2004 respectivament, que s'han presentat, la finalitat que es perseguix amb la construcció d'esta instal·lació és ampliar el subministrament industrial, comercial i domèstic a determinades zones de la Comunitat Valenciana i en desplegament de la III Fase del Pla de Gasificació 2000-2006.
  
Vist que el Servici Territorial d'Indústria i Energia de València, encarregat de la instrucció de l'expedient de sol·licitud, ha informat favorablement esta.
  
Atés que l'article 75.2 del Reial Decret 1.434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i autoritzacions que siguen necessàries, d'acord amb altres disposicions que resulten aplicables, i en especial les relatives a l'ordenació del territori i al medi ambient.
  
Atés que s'han complit els tràmits establits en el títol IV del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Atés que la Direcció General d'Energia és competent per a la resolució del present expedient, d'acord amb el que disposa l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia resol:
  
Primer
  
Atorgar autorització administrativa a l'empresa Gas Natural SDG, SA, per a la construcció de les instal·lacions corresponents al gasoducte denominat Ramal Chiva-Utiel i les seues instal·lacions auxiliars, que afecta els termes municipals de Chiva, Buñol, Alborache, Siete Aguas, Yátova, Requena i Utiel, a la província de València.
  
La present autorització administrativa estarà sotmesa a les condicions que figuren a continuació:
  
A. El titular de la instal·lació constituirà en el termini d'un mes una garantia per valor de 207.496,98 euros, import del dos per cent del pressupost de les instal·lacions afectades que figura en l'expedient de sol·licitud, per a garantir el compliment de les seues obligacions, segons indica l'article 82 del Reial Decret 1.434/2002, de 27 de desembre, regulador de les activitats de transport, distribució, comercialització, subministrament i procediments d'autorització d'instal·lacions de gas natural. La dita fiança es constituirà en la Tresoreria del Servici Territorial de València de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'lOrde de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular de la present autorització, després de la seua sol·licitud prèvia, una vegada que el Servici Territorial d'Energia de València formalitze l'acta de posada en marxa de les instal·lacions a què es referix la present resolució i l'interessat justifique el compliment de les obligacions derivades de la present autorització .
  
B. La companyia Gas Natural SDG, SA, complirà les obligacions que estrictament s'assenyalen en l'article 74, Obligacions dels distribuïdors de gas natural, i en el punt 1 de l'article 83, Obligacions i drets dels distribuïdors i comercialitzadors en relació amb el subministrament, de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural. Especialment, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.
  
C. El titular de la present autorització disfrutarà, com a distribuïdor, dels drets que assenyalen els articles 75 i 83 de la Llei 34/1998, de 7 octubre, del Sector d'Hidrocarburs, així com els que s'assenyalen en l'article 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
D. La present autorització en cap cas s'entendrà concedida en règim de monopoli ni concedirà drets exclusius, tal com indica l'article 73 de la Llei 34/1998, de 7 d'octubre, del Sector d'Hidrocarburs.
  
E. La present autorització administrativa s'entén sense perjuís i independentment de les concessions, les llicències, els permisos les autoritzacions de competència municipal, provincial, autonòmica, estatal o d'este o d'altres organismes i entitats que siguen necessaris per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això d'acord amb el que disposa l'article 73.4 de la Llei 34/1998, de 7 d'octubre.
  
F. La determinació de les tarifes i del règim econòmic que s'apliquen per al subministrament de gas natural es regirà per les disposicions vigents en cada moment.
  
G. La present autorització s'atorga sense perjuí de tercers i es deixen fora de perill els drets particulars.
  
H. Serà causa de revocació de la present autorització administrativa prèvia:
  
L'incompliment de la constitució del depòsit de garantia en la forma i termini assenyalat en el present condicionat.
  
L'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.
  
I. Condicions d'orde mediambiental:
  
1. Mesures preventives per a la flora i la vegetació:
  
Prèviament a l'inici de les obres es realitzarà una inspecció exhaustiva de la traça per personal qualificat i sota la supervisió dels servicis tècnics de la Direcció Territorial de València d'esta Conselleria, per a detectar la presència d'espècies de flora amenaçades, exemplars naturals o de cultiu singulars o de gran envergadura, formacions vegetals amenaçades o rellevants, i establir les mesures que s'hauran d'adoptar, que podran incloure la desviació de la traça o el trasplantament d'exemplars segons determinen els servicis tècnics referits.
  
En el tram entre l'inici del ramal (posició 15.15.01) i l'encreuament del riu Buñol a l'altura d'esta població el traçat projectat discorre en paral·lel a un ja existent i haurà d'evitar per mitjà de xicotetes variants de traçat, o fins i tot la poda, l'afecció als exemplars de garrofers i oliveres de major port.
  
2. Mesures preventives per a la fauna:
  
Prèviament a l'inici de les obres i amb suficient antelació es realitzarà una inspecció exhaustiva de la traça i el seu entorn, sota la supervisió dels servicis tècnics de la Direcció Territorial de València d'esta Conselleria per a detectar la presència d'espècies de fauna amenaçades o singulars i establir segons determinen els servicis tècnics abans referits les mesures que s'hauran d'adoptar, que podran incloure desviació de la traça, restriccions en el període d'execució de les obres i del mètode d'obertura de la rasa (possibilitat d'ús d'explosius) segons el cas. En la serra de Malacara les obres (moviments de terres, instal·lació de canonades, etc.) hauran de dur-se a terme fora del període comprés entre el mes de gener i el mes de juliol, els dos inclusivament, i els servicis tècnics abans referits pofran introduir les modificacions que estimen més convenients segons les circumstàncies.
  
Respecte a este punt tindran especial interés els encreuaments de llits, en concret el riu Buñol, tant respecte a la fauna terrestre i avifauna com la fauna aquàtica.
  
3. En relació a l'encreuament del riu Buñol (V-V-181 i V-V-182) s'haurà de modificar en la mesura que siga necessari de manera que s'evite l'afecció a les xopades i salzedes presents en el llit, així com als exemplars de gran port de Celtis australis, Ficus carica i Punica granatum entre altres, i es mantindrà el traçat d'ascens pel relleu pròxim (vèrtexs V-V-183 a V-V-185). S'efectuarà sota la supervisió dels servicis tècnics de la Direcció Territorial de València d'esta Conselleria, i s'haurà d'aportar la documentació corresponent davant d'esta Direcció General per al seu vistiplau prèviament a l'inici de les obres i amb suficient antelació.
  
Encreuament del barranc del Collado del Gos: es variarà el traçat de manera que s'evite l'afecció a la zona de major valor d'este sota la supervisió dels servicis tècnics de la Direcció Territorial de València d'esta Conselleria, i s'haurà d'aportar la documentació corresponent davant d'esta Direcció General per al seu vistiplau prèviament a l'inici de les obres i amb suficient antelació.
  
S'ajustarà sota supervisió dels servicis tècnics de la Direcció Territorial l'encreuament del barranc Rubio i entorn per a evitar afectar els rodals de carrasques existents i exemplars de gran port de coscoll, així com minimitzar l'afecció a la xopada i l'omeda.
  
4. Respecte al traçat per terrenys forestals, en general i en especial en el LIC serra Malacara, sota la supervisió dels servicis tècnics de la Direcció Territorial de València d'esta Conselleria, s'haurà d'ajustar més el traçat, en la mesura que siga possible, a pistes forestals, faixes i àrees tallafocs per a minimitzar l'afecció a la vegetació, i fer-lo compatible amb la circulació de vehicles i maquinària forestal i sempre que no afecten formacions vegetals singulars sota la supervisió dels servicis tècnics referits.
  
5. Es complirà el que establix l'informe de la 2a Demarcació Forestal de València.
  
6. Prèviament a l'inici de les obres es complirà allò que s'ha establit, per a este tipus de projectes, en el capítol XX (articles 73,74 i 75) de la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat, de 19 de desembre de 2003.
  
7. Els materials inerts procedents de les obres d'obertura de la rasa i pista de treball, que per les seues característiques no puguen ser reutilitzats en el rebliment de la rasa hauran de ser depositats en abocadors de residus inerts degudament identificats i legalitzats.
  
Altres materials residuals de l'obra, com cables, restes de tancaments, etc. el caràcter dels quals els faça assimilables a residus sòlids urbans, seran depositats en abocadors autoritzats i aptes per a tal fi.
  
8. Platges d'arreplega, depòsits de materials i parcs de maquinària:
  
8.1. La ubicació d'estes zones s'establirà sota la supervisió dels servicis tècnics de la Direcció Territorial de València d'esta Conselleria, que podran establir els canvis que consideren oportuns. Dins de la superfície inclosa en el LIC serra de Malacara no s'ubicaran este tipus de zones, llevat d'autorització expressa dels servicis tècnics abans referits.
  
8.2. Les platges d'arreplega de materials que siga necessari establir per a executar les obres, així com els parcs de maquinària, se situaran en tots els casos en terrenys de cultiu sense afectar, en la mesura que es puga, l'arbratge o desproveïts de vegetació natural.
  
8.3. Els depòsits o abocadors temporals se situaran, així mateix, en àrees cultivades sense afectar, en la mesura que es puga, l'arbratge, i en qualsevol cas en terrenys adjacents a vies de comunicació. En el cas que l'impacte paisatgístic fóra elevat, es prendran les mesures necessàries per a aïllar visualment les zones mencionades per mitjà del tancat temporal d'estes.
  
8.4. Una vegada finalitzada l'activitat en les instal·lacions auxiliars citades, es procedirà a la seua restauració d'acord amb les mesures previstes per a la restauració de la traça del gasoducte.
  
9. Préstec de materials:
  
En el cas que el material extret de la rasa no fóra de qualitat adequada, els materials per al rebliment d'esta s'obtindran de pedreres existents i legalment autoritzades.
  
10. Mètode d'obertura de pista de treball: sota la supervisió i de conformitat amb els servicis tècnics de la Direcció Territorial de València d'esta Conselleria s'establirà el mètode d'obertura de pista de treball per a les diferents zones, que seguirà, en la mesura que es puga, els següents criteris, per a facilitar la regeneració natural, reduir l'impacte sobre la vegetació, sòls i paisatge:
  
10.1. En els terrenys forestals amb caràcter general no es procedirà a obrir la pista de treball amb retirada de la capa superficial de sòl i amb moviments de terra sempre que la morfologia del terreny ho permeta, i es limitarà al desbrossament de la vegetació eliminant exclusivament la part aèria, per mitjà del mètode d'artiga, i sempre que l'envergadura i estructura de la vegetació faça necessària esta última operació. Es podrà condicionar la pista aportant material de la mateixa obra únicament en el cas que resultara imprescindible per a l'accessibilitat de la maquinària.
  
L'aplicació d'esta condició tindrà més importància en aquelles zones forestals en què el sòl estiga limitat en profunditat per roca mare consolidada, i que la grossària del sòl siga xicoteta.
  
10.2. En la resta de zones el mètode d'obertura serà el previst.
  
11. La retirada de la capa de sòl superficial i desbrossament i trituració de la vegetació per a posterior ús en els treballs de restauració es durà a terme d'acord amb el que establix el punt 10.
  
12. Les labors de descompactació seran com establix l'estudi excepte per al que establix el punt 10.1 d'esta declaració. En estes zones seran els servicis tècnics de la Direcció Territorial de València d'esta Conselleria els que determinen una vegada concloses les obres la necessitat de descompactació i la manera més convenient. Ha d'evitar-se la descompactació, en la mesura que es puga, per a no afavorir espècies oportunistes de terrenys remoguts, no obstant això pot ser necessària per a permetre la regeneració, i en este cas serà superficial o limitada el lloc del clot de plantació si el sòl està limitat en profunditat per roca mare consolidada i té poca grossària, llevat que per necessitat d'accés de la maquinària l'aportació de material haja sigut significatiu.
  
13. Respecte a les actuacions de revegetació:
  
Època de plantació: amb caràcter general entre octubre i febrer el dos inclusivament.
  
El seguiment de les plantacions s'efectuarà durant almenys dos anys des que s'efectuen.
  
Les plantes seran d'una o de dos sabes i no superaran els 50 cm d'alçària, a excepció de les espècies de ribera les quals no superaran els 100 cm.
  
L'origen de les plantes serà de vivers pròxims al lloc de plantació, i es rebutjarà en qualsevol cas la introducció de subespècies, varietats o races originades en jardineria o diferents de les autòctones.
  
Les unitats de plantació es modificaran segons els criteris següents:
  
La densitat de plantació serà superior a 0,25 unitats/m², i variarà segons les espècies utilitzades.
  
Les unitats de plantació han de ser més variades i es tindran en compte les diferents situacions que es donen al llarg de la traça en les formacions vegetals:
  
Augmentar, en la mesura que es puga, la diversitat d'espècies en les unitats de plantació.
  
Introducció de carrasca (Quercus rotundifolia) puntualment en les zones en què apareix (a partir de la serra Malacara inclosa). El pi blanc (Pinus halepensis) s'introduirà en aquelles zones en què s'afecte pinars d'esta espècie o zones amb regenerat de plantons.
  
En les zones més tèrmiques s'inclourà en baixa proporció Pistacia lentiscus (llentiscle) i Chamaerops humilis (margalló), i en major proporció Erica multiflora (Bruc d'hivern). Puntualment en zones rocoses es pot incloure Juniperus phoenicea (savina negral).
  
En les unitats tipus garriga han de dominar Quercus coccifera, Juniperus oxycedrus i Rosmarinus officinalis, i es podran complementar amb Rhamnus lycioides, Rhamnus alaternus, Lavandula latifolia i Thymus vulgaris.
  
En l'àrees i faixes tallafocs s'adaptaran les espècies i densitats als criteris que indiquen els servicis forestals de la Direcció Territorial de València d'esta Conselleria, en especial pel que fa a espècies que puguen aconseguir port arbori.
  
Ceratonia siliqua i Olea europaea només han d'utilitzar-se en zones que travessen antics cultius abandonats d'estes espècies. L'ocupació de Junglans regia s'ha de circumscriure a zones al costat de camps de cultiu i puntualment.
  
No s'utilitzaran Citrus llima, Citrus sinensis, Prunus dulcis i Acer negundo, per ser espècies de cultiu o exòtiques, ni Lavandula stoechas per ser pròpia de terrenys silicis i no ser adequada per a les zones seleccionades. Tampoc s'usarà Ficus carica.
  
En l'encreuament del riu Buñol s'utilitzaran Populus nigra, Populus alba, Celtis australis, Salix atrocinerea (es prendran estaques del mateix riu), Smilax aspera i Hedera helix. En esta zona es preveurà un programa de vigilància especial per a fer un seguiment de manera que s'assegure que les plantacions d'estes espècies no són desplaçades per Arundo donax per al que es preveuran durant almenys cinc anys talls de canyes fins que la vegetació arbòria reduïsca el creixement de la canya.
  
La resta d'unitats de plantació de ribera hauran d'adaptar-se a les característiques del barranc (major o menor humitat edàfica): es podran utilitzar salzes si n'hi ha, elaborar les estaques de plantació a partir dels exemplars de la zona, també s'utilitzarà Crataegus monogyna i espècies pròpies de la màquia com Quercus coccifera, Rahmnus alaternus (aladern) i Juniperus oxycedrus (càdec). L'ús de lianes haurà d'adaptar-se a les característiques de la zona (major o menor termicitat): Smilax aspera, Rubia peregrina, Lonicera implexa, Hedera helix, etc.
  
L'ús d'Ulmus minor (om) en zones de ribera se supeditarà al que determinen els Servicis Tècnics de la Direcció Territorial de València d'esta Conselleria.
  
L'ús d'esculleres en l'encreuament de rius o barrancs i rambles estarà condicionat que s'engraven estes amb terra per a afavorir la regeneració natural.
  
En zones amb pendent acusat a més de la instal·lació de geoxarxes es valorarà la conveniència d'efectuar sembres amb espècies adaptades a les condicions ecològiques de la zona i de ràpid creixement. En estes sembres es donarà preferència a l'ús d'espècies autòctones presents en la zona com Bracypodium retusum, Rosmarinus officinalis, Cistus albidus, etc.
  
La realització de cavallons perpendiculars a l'eix de la traça que desvien l'aigua cap als laterals en les faixes i àrees tallafocs estarà supeditat a allò que s'ha indicat pels servicis forestals de la Direcció Territorial de València d'esta Conselleria.
  
Es presentaran davant d'esta Direcció General les modificacions de les revegataciones plantejades.
  
14. Es complirà el que disposa la Llei 3/1995 de vies pecuàries en cas d'afecció, i se sol·licitaran les autoritzacions corresponents davant d'esta Conselleria, i igualment s'obtindran les autoritzacions pertinents d'ocupació de forest d'utilitat pública.
  
15. Respecte al patrimoni cultural es complirà el que establix l'informe de la Conselleria de Cultura amb data d'entrada en esta Conselleria de 22 de juliol de 2004 reflectit en esta Declaració d'Impacte Ambiental, així com allò que s'ha determinat en la documentació presentada en la Conselleria de Cultura: estudi sobre el patrimoni cultural valencià (patrimoni arquitectònic i etnològic d'interés històric artístic i béns d'interés cultural) i estudi arqueològic de detall.
  
Es considera necessari que existisca un seguiment de les obres per part d'un arqueòleg per al compliment de tot el qua s'hah indicat anteriorment. Si es produïxen descobriments de jaciments arqueològics o d'interés cultural durant l'execució de les obres, s'hauran de detindre els treballs de construcció immediatament, senyalitzar la zona convenientment i comunicar la troballa a la Direcció General de Patrimoni Cultural perquè determine les mesures que corresponguen.
  
16. La possible aparició de coves o avencs durant l'avanç de l'obra haurà de ser comunicada immediatament a esta Direcció General, a fi que puguen ser inspeccionats, atesa la seua condició d'espais naturals protegits per mitjà de l'article 16 de la Llei 11/1994, de 27 de desembre, de la Generalitat Valenciana.
  
17. Es procedirà a la restitució de tots els paretons de pedra seca afectats per les actuacions.
  
18. Respecte a les línies elèctriques, es procedirà a l'aïllament dels conductors, almenys, en 1 metre a un costat i a l'altre dels aïlladors, i s'hauran d'aïllar també tots els ponts d'unió entre els elements en tensió dels suports i també del transformador a la intempèrie.
  
19. La promotora contractarà una assistència tècnica ambiental encarregada del seguiment de les obres i del compliment de les mesures correctores i programa de vigilància ambiental. Per part de l'assistència tècnica ambiental contractada per la promotora es comunicarà a esta Direcció General els resultats del seguiment de les obres i del compliment de les mesures correctores i programa de vigilància ambiental.
  
Segon
  
Aprovar el projecte d'execució i l'addenda firmats per Salvador Soler González i visats pel Col·legi Oficial d'Enginyers del ICAI, delegació de València, amb dates 26 de març de 2003 i 9 de febrer de 2004 respectivament, les característiques principals del qual s'indiquen a continuació i se sotmet a les condicions que igualment s'indiquen:
  
Les característiques principals del projecte que s'aprova són les següents:
  
Canonades: canonada d'acer al carboni tipus API 5L GR B amb diàmetre de 8- i 6 - soterrades a un metre de profunditat com a mínim sobre la seua generatriu superior.
  
Pressió màxima de servici: 49,5 bar relatius. El cabal inicial serà de 15.648 m3 (n)/h.
  
Longitud total del traçat: 58.106 metres.
  
Instal·lacions auxiliars:
  
Connexió elèctrica en MT a EPC núm. 1 situada en proximitats de posició 15-15.01.
  
Posició 15-15.02 per a vàlvula de seccionament manual.
  
Posició 15-15.03 per a vàlvula de seccionament manual.
  
Posició 15-15.04 per a vàlvula de seccionament manual i ERM 49.5/16 bar per a futura eixida de la xarxa de Requena.
  
Posició 15-15.05 per a vàlvula de seccionament manual i ERM 49.5/16 bar per a futura eixida de la xarxa d'Utiel, amb la corresponent connexió elèctrica en MT per a EPC número 2.
  
Pressupost: 58.894.276 euros.
  
Les condicions a què està sotmesa la mencionada aprovació són les següents:
  
1a. Les obres s'hauran de realitzar d'acord amb el projecte i l'addenda presentats, amb les variacions que, si és el cas, se sol·liciten i s'autoritzen.
  
2a. El titular de l'esmentada instal·lació donarà compte de l'acabament de les obres al Servici Territorial d'Energia de València, a l'efecte de reconeixement, amb presentació de l'oportú certificat de direcció, subscrit per tècnic competent i visat pel col·legi oficial corresponent.
  
3a. El titular de la instal·lació notificarà per escrit al Servici Territorial d'Energia de València el començament dels treballs per a efectuar inspeccions d'estos, en cas de considerar-ho convenient.
  
4a. L'administració deixarà sense efecte la present resolució en qualsevol moment en el cas que s'observe l'incompliment de les condicions imposades per esta. En tals supòsits, l'administració, després de l'oportú expedient previ, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.
  
5a. El titular de la instal·lació haurà de tindre en compte en l'execució del projecte i l'addenda les condicions imposades pels organismes afectats, totes les quals se li van notificar oportunament i van ser acceptades.
  
6a. El termini d'execució de les obres serà de díhuit mesos a partir de l'ocupació real de les finques afectades.
  
Tercer
  
Declarar en concret la utilitat pública de les instal·lacions corresponents al projecte de gasoducte denominat Ramal Chiva-Utiel i l'addenda, amb les seues instal·lacions auxiliars, amb els efectes previstos en els articles 105 de la Llei 34/1998, de 7 d'octubre, del Sector d'Hidrocarburs, i 101 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, la qual cosa porta implícita la necessitat ocupació dels béns i els drets afectats, la relació concreta i individualitzada de la qual va ser sotmesa al tràmit d'informació pública, junt amb la sol·licitud d'autorització administrativa i aprovació del projecte d'execució, i va ser publicada en el BOP número 218, de 13 de setembre de 2003, en el DOGV número 4.605, de 10 d'octubre de 2003, i en els periòdics El Mundo i Las Provincias d'11 de setembre de 2003.
  
La present resolució no és definitiva en via administrativa i contra la qual es podrà interposar recurs d'alçada davant del secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.